এত সব ঝড়ঝাপটার মাঝেও মাথা থেকে তোর সিনেমার পোকা নামল না। নিজে হয়তো সিনেমা বানাতে পারলি না ঠিকই, কিন্তু শৈবালদার (শ্রীশৈবাল চৌধূরী, পরিচালক, চট্টগ্রাম চলচ্চিত্র কেন্দ্র) ‘বিস্মৃত অধ্যায়’ ও ‘মেঠো পথের গান’ ছবি দুটির চিত্রগ্রহণের কাজ করলি। এখন একটা কথা বার বার মনে পড়ছে। আমাদের এখানে একটা প্রথা আছে — কেউ সিনেমা বানানোর কথা ভাবলে বা দু-একটা ছোট ছবি বানালে পরবর্তীকালে টিভি-নাটক কিংবা বিজ্ঞাপন বানানোর চেষ্টা করে। তুই কিন্তু ঐ পথে হাঁটলি না। তুই কেবল সিনেমা বানাতেই চাইলি।